Twee onderwyseresse vermoorArgieffoto bloot ter illustrasie. (Foto: SAPD/Facebook) Twee onderwyseresse aan die Lekgalong Primary School in Ga-Rankuwa, Gauteng, is Maandag na bewering doodgeskiet. Die verdagte was glo een van die vroue se lewensmaat. Volgens die Gautengse departement van onderwys is die twee onderwyseresse, onderskeidelik 27 en 26 jaar oud, glo omstreeks 15:00 in ŉ kamer in Ga-Rankuwa doodgeskiet. Kapt. Mavela Masondo, woordvoerder van die polisie, sê die twee onderwyseresse se liggame is in die kamer aangetref saam met die liggaam van ŉ man. Daar word vermoed dat die man die twee vroue geskiet het, waarna hy die vuurwapen op homself gerig het. “Die polisie is die middag na die kamer ontbied nadat gemeenskapslede die geweerskote gehoor het. Die kamer se deur was gesluit en polisie moes dit oopbreek. Daar het hulle die liggame van ŉ man en twee vroue in die kamer aangetref,” sê Masondo. Die polisie ondersoek twee sake van moord en ’n geregtelike doodsondersoek is reeds begin. Die onderwysdepartement het beraders aan die skool verskaf om die onderwysers en leerders by te staan. Die LUR vir onderwys in Gauteng, Panyaza Lesufi, het die voorval as betreurenswaardig beskryf. “Ons is verpletter oor hierdie grusame daad wat die lewe van twee van ons jongste en knapste opvoeders geneem het. Ons betuig ons innige meegevoel aan die familie en alle geraakte lede van die Lekgalong-gemeenskap,” het Lesufi gesê.